钦定古今图书集成/历象汇编/岁功典/第095卷 > 《事物原始》 > 除日驱傩
## 钦定古今图书集成/历象汇编/岁功典/第095卷 > 《事物原始》 > 除日驱傩

《月令》云：“是月也，日穷于次，月穷于纪，星回于天。数将
几终，岁且更始。”《吕氏春秋》云：“岁前一日，击鼓驱疫疠
之鬼，亦曰驱傩。”李绰《秦中岁时记》云：“除日而傩，皆作
鬼神状，二老人为傩公、傩婆以逐疫。”《南部新书》云：“除
日，太常卿领官属千人，至晚入内，至夜，于寝殿前傩，
然蜡炬，燎沈檀，荧煌如昼。上与亲王妃以下观之，其”
夕赏赐甚多。今人除夜，满室点灯，是其故事也。《梦华
录》云：“除日，禁中呈大驱傩仪，并用《皇城新事》，诸班装
假面、绣衣装将军、门神、判官、锺馗小妹、土地、灶神之
类，共千馀人，自禁中驱祟出南薰门外而罢。是夜禁
中爆竹山呼，士庶之家，围炉团坐，达旦不寝，谓之守
岁。”按守岁之事，三代前后，典籍无文。至唐杜甫守岁
于杜位家诗云：“守岁阿戎家，椒盘已颂花。”疑自唐始。
驱傩一事，其来尚矣。按《礼纬》曰：“高阳氏有三子，生而
亡去为疾鬼。二居江水之中为疟；一居人宫室区隅
之中，善惊小儿。”于是十二月命祀官行驱傩事而逐
疫鬼。《周礼》有大傩，岁终命方相氏率百隶索室驱疫
以逐之。其事始于周也。